Nariadenie Komisie (ES) č. 2382/2002
zo 30. decembra 2002,
ktorým sa mení a dopĺňa nariadenie (EHS) č. 94/92 o podrobných pravidlách na vykonávanie opatrení pre dovoz z tretích krajín ustanovených v nariadení Rady (EHS) č. 2092/91
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], naposledy zmenené a doplnené nariadením Komisie (ES) č. 473/2002 [2], najmä na jeho článok 11 ods. 1,
keďže:
(1) Zoznam tretích krajín, z ktorých musia pochádzať určité poľnohospodárske výrobky získané ekologickou produkciou, aby bolo možné s nimi obchodovať v spoločenstve, stanovený v článku 11 ods. 1 nariadenia (EHS) č. 2092/91, je uvedený v prílohe k nariadeniu Komisie (EHS) č. 94/92 [3], naposledy zmenenému a doplnenému nariadením (ES) č. 1162/2002 [4]. Tento zoznam sa vypracoval v súlade s článkom 11 ods. 2 nariadenia (EHS) č. 2092/91.
(2) Doba trvania zaradenia Švajčiarska v tomto zozname stanovenom v článku 11 ods. 1 nariadenia (EHS) č. 2092/91 sa skončí 31. decembra 2002. Doba trvania zaradenia Argentíny, Austrálie, Českej republiky, Maďarska a Izraela sa skončí 30. júna 2003. V snahe vyhnúť sa narušeniu obchodu je potrebné predlžiť dobu zaradenia týchto krajín v zozname.
(3) Tretie krajiny predložili Komisii potrebné informácie týkajúce sa uplatňovania pravidiel rovnocenných s pravidlami nariadenia Rady (EHS) č. 2092/91. Okrem toho sa efektívne uplatňovanie pravidiel overilo pri kontrolách na mieste vykonaných Komisiou.
(4) Maďarské orgány oznámili Komisii, že v Maďarsku ukončil činnosť jeden subjekt zodpovedný za kontrolu a vydávanie osvedčení. Z tohto dôvodu je potrebné vyškrtnúť jeho názov z prílohy k nariadeniu (EHS) č. 94/92.
(5) Z tohto dôvodu je potrebné zmeniť a doplniť nariadenie (EHS) č. 94/92.
(6) Opatrenia prijaté v tomto nariadení sú v súlade so stanoviskom výboru zriadeného podľa článku 14 nariadenia (EHS) č. 2092/91,
PRIJALA TOTO NARIADENIE:
Článok 1
Príloha k nariadeniu (EHS) č. 94/92 sa týmto mení a dopĺňa tak, ako je uvedené v prílohe k tomuto nariadeniu.
Článok 2
Toto nariadenie nadobúda účinnosť dňa 1. januára 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. decembra 2002